แบงก์ส่งคนสอบขายประกันครึ่งหมื่น
คปภ.เผยไตรมาส 3 แบงก์ส่งพนักงานสอบใบอนุญาตนายหน้าประกันกว่า 5,000 คน สูงสุดอันดับ 1
17 ต.ค. 2555

คปภ.เผยไตรมาส 3 แบงก์ส่งพนักงานสอบใบอนุญาตนายหน้าประกันกว่า 5,000 คน สูงสุดอันดับ 1
นายสรศักดิ์ ทันตสุววรณ รองเลขาธิการ ด้านตรวจสอบ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สถิติการสอบตัวแทน และนายหน้าประกันภัย ในไตรมาส 3 ของปี 2555 มีจำนวนผู้สมัครสอบตัวแทนและนายหน้าประกันภัยทั้งสิ้น 7.38 หมื่นคน เพิ่มขึ้นจากไตรมาสที่ผ่านมา 13.78% ซึ่งเป็นผลมาจากภาวะธุรกิจประกันภัยที่มีการขยายตัวอย่างต่อเนื่อง
ทั้งนี้ แยกเป็นการสมัครสอบเพื่อขอรับใบอนุญาตเป็นนายหน้าประกันภัย (บุคคลธรรมดา) มีจำนวนทั้งสิ้น 1.62 หมื่นคน โดยเป็นพนักงานของธนาคารจำนวน 5,018 คน หรือคิดเป็น 30.87% ของจำนวนผู้สมัครสอบนายหน้าประกันภัย ซึ่งแสดงให้เห็นว่าช่องทางการจำหน่ายผลิตภัณฑ์ประกันภัยผ่านธนาคาร (Bancas surance) กำลังได้รับความนิยมจากประชาชนในวงกว้าง โดยธนาคารที่ส่งพนักงานเข้ารับการสอบมากที่สุด 3 อันดับแรก คือ ธนาคารไทยพาณิชย์ ธนาคารกสิกรไทย และธนาคารกรุงเทพ
สำหรับยอดขายผ่าน “ธนาคาร” (Bancassurance) ช่วง 7 เดือนแรกของปี 2555 มีจำนวน 5.04 แสนกรมธรรม์ คิดเป็นสัดส่วน 15.46% ของกรมธรรม์รวมทุกช่องทางที่มี 3.26 ล้านกรมธรรม์ ขยายตัวจากช่วงเดียวกันของปีก่อน 34.29% โดยมีเบี้ยประกันชีวิตทั้งสิ้น 7.7 หมื่นล้านบาท คิดเป็นสัดส่วน 36.02% ของเบี้ยประกันชีวิตรับรวมทุกช่องทางที่มี 2.13 แสนล้านบาท ขยายตัวจากช่วงเดียวกันของปีก่อนถึง 34.16% ถือเป็นช่องทางการขายประกันชีวิตที่ได้รับความนิยมเพิ่มสูงขึ้นอย่างต่อเนื่อง
นายสรศักดิ์ กล่าวว่า บริษัทประกันชีวิตที่ส่งตัวแทนสอบมากที่สุด คือ บริษัท อเมริกันอินเตอร์แนชชั่นแนลแอสชัวรันส์ สาขาประเทศไทย บริษัท ไทยประกันชีวิต และบริษัท เมืองไทยประกันชีวิต ซึ่งประชาชนควรเลือกซื้อประกันภัยผ่านตัวแทนหรือนายหน้าประกันภัยที่ได้รับใบอนุญาตจากนายทะเบียนเท่านั้น และการจ่ายเบี้ยประกันภัยต้องขอเอกสารแสดงการรับเงินทุกครั้งเพื่อเป็นหลักฐาน